b"\n_START_ARTICLE_\nTorsionsfelt\n_START_PARAGRAPH_\nEt\xc2\xa0torsionsfelt\xc2\xa0er et postuleret fysisk felt, hvori partiklers kvantemekaniske spin kan anvendes til at skabe en transmission af information uden masse og energi\xc2\xa0gennem vakuum hurtigere end lysets hastighed. Teorien anses som pseudovidenskab\xc2\xa0og har dannet basis for en r\xc3\xa6kke\xc2\xa0pseudovidenskabelige p\xc3\xa5stande og direkte svindelnumre.\n_START_SECTION_\nHistorie\n_START_PARAGRAPH_\nTeorien om torsionsfeltet blev udviklet i Sovjetunionen af en gruppe af fysikere i 1980'erne og var l\xc3\xb8st baseret p\xc3\xa5 Einstein-Cartan teorien og nogle forskellige l\xc3\xb8sninger af Maxwells ligninger, men har ikke et solidt grundlag i videnskabelige kendsgerninger.\xc2\xa0Gruppen var ledet af Anatoly Akimov og Gennady Shipov\xc2\xa0og begyndte sin forskning under det statsst\xc3\xb8ttede Center for Utraditionelle Teknologier. Gruppen blev opl\xc3\xb8st i 1991, da deres forskning blev afsl\xc3\xb8ret som svindel og misbrug af offentlige midler. P\xc3\xa5 trods af at forskningen blev bevist som v\xc3\xa6rende uvederh\xc3\xa6ftig modtog Akimov og Shipov fra 1992 til 1995 midler fra Ruslands Ministerium for Videnskab og fra 1996 til 1997 fra det russiske forsvarsministerium. Herefter fortsatte programmet som et privat foretagende under navnet Det Internationale Institut for Teoretisk og Anvendt Fysik (UVITOR) og modtog ikke-officielle bevillinger._NEWLINE_Teorien anses i dag for v\xc3\xa6rende udenfor enhver form for videnskabelig fundering og v\xc3\xa6rende i strid med s\xc3\xa6dvanlig teoretisk fundament. Teorien er imidlertid anvendt til st\xc3\xb8tte for teorier om rejser med overlyshastighed, ekstrasensorisk perception (ESP), hom\xc3\xb8opati, levitation, og andre paranormale f\xc3\xa6nomener, og har v\xc3\xa6ret brugt til at give en begrundelse for den p\xc3\xa5st\xc3\xa5ede virkning af mirakelkure og lignende produkter.\xc2\xa0"